钦定古今图书集成/明伦汇编/氏族典/第258卷 > 王昙首
## 钦定古今图书集成/明伦汇编/氏族典/第258卷 > 王昙首

按《宋书王昙首传》：昙首，琅邪临沂人，太保弘少弟也。
有识局智度，手不执金玉，非禄赐所及，一毫不受于
人。太祖镇彭城，以昙首为府功曹，镇江陵，为长史。高
祖甚知之，谓太祖曰：“王昙首沉毅有器度，宰相才也。
汝每事咨之。”景平中，太祖入奉大统，疑不敢下，昙首
与从兄华固劝并言天人符应。及即位，以昙首为侍
中，寻领右卫将军。诛徐羡之等，平谢晦，昙首及华之
力也。上欲封昙首等，会䜩集，举酒劝之，因拊御床曰：
“此坐非卿兄弟，无复今日。”昙首曰：“陛下英明速断，故
罪人斯戮。臣等岂可因国之灾，以为身幸封。”事遂寝。
卒，谥曰文侯。子僧绰嗣。